KOMMISSIONENS GENNEMFØRELSESAFGØRELSE

af 20. april 2018

om offentliggørelse i Den Europæiske Unions Tidende af det enhedsdokument, der er omhandlet i artikel 94, stk. 1, litra d), i Europa-Parlamentets og Rådets forordning (EU) nr. 1308/2013, og af henvisningen til offentliggørelsen af varespecifikationen for en betegnelse i vinsektoren

(Însurăţei (BOB))

(2018/C 144/02)

EUROPA-KOMMISSIONEN HAR —

under henvisning til traktaten om Den Europæiske Unions funktionsmåde,

under henvisning til Europa-Parlamentets og Rådets forordning (EU) nr. 1308/2013 af 17. december 2013 om en fælles markedsordning for landbrugsprodukter og om ophævelse af Rådets forordning (EØF) nr. 922/72, (EØF) nr. 234/79, (EF) nr. 1037/2001 og (EF) nr. 1234/2007 (1), særlig artikel 97, stk. 3, og

ud fra følgende betragtninger:

For at gøre det muligt at indgive indsigelser i henhold til artikel 98 i forordning (EU) nr. 1308/2013 bør det enhedsdokument, der er omhandlet i artikel 94, stk. 1, litra d), i samme forordning, og henvisningen til den offentliggørelse af varespecifikationen, der fandt sted under den nationale procedure for behandling af ansøgningen om beskyttelse af betegnelsen »Însurăţei«, offentliggøres i Den Europæiske Unions Tidende —

BESTEMT FØLGENDE:

Eneste artikel

Det enhedsdokument, der er udarbejdet i henhold til artikel 94, stk. 1, litra d), i forordning (EU) nr. 1308/2013, og henvisningen til offentliggørelsen af varespecifikationen for betegnelsen »Însurăţei« (BOB), findes i bilaget til denne afgørelse.

I henhold til artikel 98 i forordning (EU) nr. 1308/2013 giver offentliggørelsen af denne afgørelse ret til at gøre indsigelse mod beskyttelsen af den betegnelse, der er anført i nærværende artikel, stk. 1, inden for to måneder fra datoen for offentliggørelsen i Den Europæiske Unions Tidende.

(1) EUT L 347 af 20.12.2013, s. 671.

BILAG

ENHEDSDOKUMENT

»ÎNSURĂŢEI«

PDO-RO-N1588

Indgivelse af ansøgning: 29.12.2011

1. Betegnelse(r), der skal registreres

Însurăţei

2. Type geografisk betegnelse

BOB — beskyttet oprindelsesbetegnelse

3. Kategorier af vinavlsprodukter

1. Vin

4. Beskrivelse af vinen/vinene

Organoleptiske egenskaber — hvidvin

Hvidvinene har et klart udseende med et krystalagtigt skær, en grøngul til gylden farve, sortens karakteristiske aroma og en fløjlsagtig og mild smag. Vinene kan spænde fra tørre til søde.

Generelle analytiske karakteristika

Totalt alkoholindhold (i % vol.) 15 Virkeligt minimumsalkoholindhold (i % vol.) 11 Samlet minimumssyreindhold 4,5 g/l udtrykt i vinsyre Maksimalt indhold af flygtig syre (i milliækvivalenter pr. liter) 1,08 Maksimalt indhold af svovldioxid (i mg/l) 220

Organoleptiske egenskaber — rosévin

Rosévinene er klare og intense i farven med forskellige nuancer af lyserød (blegrosa, rosa, laksefarvet eller med strejf af orange). De er friske og velbalancerede med vedvarende syrlighed og en kompleks smag, der kendetegnes ved frugt- eller blomsteraromaer.

Generelle analytiske karakteristika

Totalt alkoholindhold (i % vol.) 15 Virkeligt minimumsalkoholindhold (i % vol.) 11 Samlet minimumssyreindhold 4,5 g/l udtrykt i vinsyre Maksimalt indhold af flygtig syre (i milliækvivalenter pr. liter) 1,08 Maksimalt indhold af svovldioxid (i mg/l) 220

Organoleptiske egenskaber — rødvin

Rødvinene har en klar, skinnende rubinrød til intenst lilla farve og er fyldige i smagen med en let eftersmag af garvesyre.

Generelle analytiske karakteristika

Totalt alkoholindhold (i % vol.) 15 Virkeligt minimumsalkoholindhold (i % vol.) 11 Samlet minimumssyreindhold 4,5 g/l udtrykt i vinsyre Maksimalt indhold af flygtig syre (i milliækvivalenter pr. liter) 1,20 Maksimalt indhold af svovldioxid (i mg/l) 170

5. Vinfremstillingspraksis

a. Væsentlige ønologiske fremgangsmåder

Landbrugsbedrifternes kendetegn og praksis

Kultiveringspraksis

Beplantningstæthed: mindst 4 100 planter/ha

grøn høst — reducering af antallet af drueklaser ved starten af modning (véraison), hvor det mulige udbytte overstiger de maksimumsgrænser, der er tilladt i henhold til specifikationerne for vine med kontrolleret oprindelsesbetegnelse. Vanding er udelukkende tilladt i år med tørke, ved varsel fra det nationale kontor for vinavl og vin (Office national de la vigne et du vin) om at vandindholdet i jordbunden ved 0-100 cm dybde er faldet til 50 % af vandkapaciteten, og ved anvendelse af rimelige vandingsnormer (400-600 m3/ha).

b. Maksimumsudbytter

Băbească gri, Aligoté, Riesling de Rhin, Chardonnay 78 hl/ha

Cabernet Sauvignon, Fetească neagră, Băbească neagră, Syrah 78 hl/ha

Fetească albă, Fetească regală, Riesling italian, Pinot gris 91 hl/ha

Băbească gri, Aligote, Riesling de Rhin, Chardonnay 12 000 kg druer pr. hektar

Cabernet Sauvignon, Fetească neagră, Băbească neagră, Syrah 12 000 kg druer pr. hektar

Fetească albă, Fetească regală, Riesling italian, Pinot gris 14 000 kg druer pr. hektar

6. Præcis afgrænsning af det geografiske område

Det afgrænsede område til produktion af druerne og råvarerne og til fremstilling af vine med den kontrollerede oprindelsesbetegnelse »ÎNSURĂȚEI« omfatter følgende kommuner i Brăila amt:

Kommunen Însurăței: landsbyerne Lacu Rezii, Măru Roșu og Valea Călmățuiului

Kommunen Berteștii de Jos: landsbyerne Berteștii de Jos og Spiru Haret

Kommunen Victoria: landsbyen Victoria

Kommunen Bărăganul: landsbyen Bărăganul.

Som en undtagelse må produktionen af vine fremstillet af druer dyrket inden for det afgrænsede område for den kontrollerede oprindelsesbetegnelse »Însurăței«, og der må benytte denne oprindelsesbetegnelse, finde sted på/i:

— samme vindyrkningsområde

— tilstødende vindyrkningsområder

— et område beliggende i samme administrative enhed, eller

— en tilstødende administrativ enhed.

7. Primære druesorter

Băbească gri G, Pinot gris G, Fetească neagră N, Băbească neagră N, Cabernet Sauvignon N, Aligote B, Fetească regală B, Fetească albă B, Chardonnay B, Syrah N, Riesling italian B, Riesling de Rhin B.

8. Beskrivelse af tilknytningen

Tilknytning til det geografiske område

Årsagssammenhæng:

Donaufloden, de klimatiske forhold, der er karakteristiske for området (navnlig de tørre luftmasser, som kommer i kontakt med landskabsformationerne og medfører store kontraster mellem sommer- og vintertemperaturer), og den jordtype, der særligt kendetegner landskabet i området, er alle faktorer, som påvirker vinenes sammensætning og struktur og giver dem deres frugtagtige smag og friskhed som følge af et højt indhold af syre, aromastoffer og anthocyaniner.

Den sandholdige jord bidrager til, at der kan produceres velafbalancerede og harmoniske vine med høj farveintensitet og vedvarende aroma, der kan drikkes både unge eller lagrede.

Områdets nære beliggenhed til et skovområde spiller en central rolle med hensyn til at opnå vinenes dybrøde farve, da dette forhold skaber et specielt mikroklima, der er særligt gunstigt for udviklingen af anthocyaniner og aromaer af modne røde bærfrugter, som ønologerne på dygtig vis udvinder af druerne, og som præsenteres for forbrugerne i hvert glas.

Produktoplysninger:

De klimatiske og pedologiske forhold er de vigtigste kendetegn for vindyrkningsområdet, da disse er afgørende for kvaliteten af den vin, der fremstilles. Vine fra vindyrkningsarealet Însurăței præges af druesorten, jordbunden, mikroklimaet, vinavlerne og vinproducenterne, og de er kendetegnet ved en frugtagtig smag, friskhed og et lidt højere syreindhold. Der er typisk tale om fine vine med en høj koncentration af de typiske aromaer, der er karakteristiske for sorten.

De pedologiske forhold, der kendetegner området Însurăței, giver hvidvinene et klart udseende, et krystalagtigt skær, en grøngul til gylden farve, en aroma, der er karakteristisk for sorten, og en fløjlsagtig og mild smag. Vinene kan spænde fra tørre til søde.

Rødvinene har en klar, skinnende rubinrød til intenst lilla farve og er fyldige i smagen med en let eftersmag af garvesyre.

Rosévinene er klare og intense i farven med forskellige nuancer af lyserød (blegrosa, rosa, laksefarvet eller med strejf af orange). De er friske og velbalancerede med vedvarende syrlighed og en kompleks smag, der kendetegnes ved frugt- eller blomsteraromaer.

Producenterne har i de seneste år tilpasset vinfremstillingsteknikkerne med henblik på så vidt muligt at bevare de kendetegn, der er karakteristiske for vindyrkningsområdet Însurăței, navnlig for så vidt angår sorter såsom Babească neagră, som ved dyrkning i dette område har vist sig at opnå et tilfredsstillende indhold af anthocyanin.

Vindyrkning på vindyrkningsarealet Însurăței går langt tilbage i tiden, og kultiveringen af vindyrkningsarealet, de sorter, der dyrkes, samt vindyrknings- og vinfremstillingsmetoderne har derfor været vigtige spørgsmål for vinproducenterne. De lokale indbyggere og indbyggere fra de tilstødende lokalområder arbejdede og levede sammen på vindyrkningsarealet Însurăței. Der opstod ofte vedvarende indbyrdes konkurrence mellem de respektive grupper om at opnå den smukkeste landbrugsbedrift, dyrke de mest anerkendte sorter og fremstille de bedste vine.

Tilknytning til det geografiske område

Anvendelsen af specifikke miljøvenlige økologiske landbrugsmetoder bidrager til at holde regionens flora og fauna i balance. Det medvirker til at forøge antallet af de rovinsekter, der lever af larverne af skadelige insekter (det europæiske vinmøl), hvorved sidstnævntes udvikling begrænses og dermed omfanget af de skader, de ville forårsage på planterne.

For at opnå den bedst mulige kvalitet er vindyrknings- og vinfremstillingsteknikkerne blevet finjusteret på følgende måder:

— fastsættelsen af det optimale tidspunkt for høstning af druerne, hvor disse har opnået et maksimalt indhold af de stoffer (aromaer, anthocyaniner og sukker), der giver vinen den kvalitet og de kendetegn, der er karakteristiske for området

— brugen af tøris under vinhøsten for at bevare og fastholde de naturlige aromaer, der samler sig i drueskallen

— længere kontakt mellem druemosten og de faste dele af vindruerne (presserester) for mere effektivt at udvinde farvestofferne, navnlig for lysere sorter som Băbeasca neagră

— anvendelsen af egetræsfade til gæring, navnlig for enkeltdruevine som Chardonnay, og modning på flaske

— anvendelsen under drueforarbejdningen af råvarer, der er godkendt til økologisk vinfremstilling.

Den jord, der beplantes, dækkes generelt med græs for at stabilisere muldlaget. Jordbunden beriges med organisk materiale fra stiklinger, der efterlades på jorden. Eftersom jordbunden er sandholdig, forhindrer tilstedeværelsen af plantevækst endvidere, at støv løftes fra jorden og lander på druerne. Dermed er de tab af vin under fremstillingsprocessen, der hovedsageligt forårsagedes af sand, der sank ned på bunden af vinbeholderene, blevet reduceret betydeligt. Samtidig er den »jordagtige« smag, som vinene fik som følge af støv på drueskallen, blevet elimineret, hvilket har ført til en stor forbedring af de færdige produkters organoleptiske egenskaber.

Indholdet af anthocyanin i drueskallerne er en særdeles vigtig faktor i forbindelse med farvning og er især afgørende ved den visuelle vurdering af rødvinenes kvalitet. Anthocyaniner hører til kategorien flavonoider og har en kraftig antioxiderende effekt på menneskekroppen, idet de beskytter mod kræft- og hjerte-kar-sygdomme ved at blokere for optagelsen af kolesterol og reducere forekomsten af forhøjet blodtryk og alderdomsrelaterede sygdomme.

Kvalitetsvinene opnås takket være den måde, hvorpå ønologerne harmoniserer de særlige forhold i det pågældende vindyrkningsområde med vinfremstillingsteknikker og med specifikke stabiliserings- og aftapningsmetoder, der resulterer i forskellige vine med hver deres særskilte identitet.

Vinenes kvalitet afspejler kvaliteten af de råvarer (druerne) og den teknologi, der anvendes, og der opnås kun kvalitetsvine ved brug af sunde druer, der er fuldt modnet, for så vidt angår både sukker- og phenolindhold.

9. Vigtige yderligere betingelser

Markedsføringsbetingelser og retsgrundlag:

EU-lovgivningen

Type yderligere betingelse:

Supplerende bestemmelser om mærkning

Beskrivelse af betingelsen:

Vine med den kontrollerede oprindelsesbetegnelse »Însurăței« må kun markedsføres til den endelige forbruger som vin på flaske, økologisk vin eller vin fremstillet af økologiske druer, i overensstemmelse med disse specifikationer og med Kommissionens forordning (EF) nr. 889/2008 (1) som ændret.

10. Link til varespecifikationen

http://www.onvpv.ro/sites/default/files/caiet_sarcini_doc_insuratei_modif_conf_notificarii_com_din_05.12.2016_0.pdf

(1) Kommissionens forordning (EF) nr. 889/2008 af 5. september 2008 om gennemførelsesbestemmelser til Rådets forordning (EF) nr. 834/2007 om økologisk produktion og mærkning af økologiske produkter, for så vidt angår økologisk produktion, mærkning og kontrol (EUT L 250 af 18.9.2008, s. 1).